Suid-Korea-TV in die sop oor Olimpiese uitsending‘n Foto van die Tsjernobil-kernramp is gebruik om Oekraïne bekend te stel (Foto: koryodynasty/Twitter) ŉ Groot uitsaaier in Suid-Korea moes Saterdag om verskoning vra ná aanstootlike foto’s en onderskrifte gebruik is om deelnemende lande tydens openingseremonie van die Olimpiese Spele in Tokio te beskryf. Afsonderingsregulasies weens Covid-19 het veroorsaak dat die seremonie Vrydag in ŉ byna leë stadion plaasgevind het. MBC, een van die grootste nasionale televisienetwerke, het foto’s van die 1986 Tsjernobil-kernramp vir Oekraïne gebruik; ŉ gewelddadige oproer vir Haiti en ŉ bemarkingsplakkaat van bitcoin vir El Salvador toe dié lande se atlete die stadion binnegekom het. Die uitsaaier het om verskoning gevra en gesê “onbehoorlike foto’s en byskrifte is gebruik om sommige lande bekend te stel”. “Ons vra om verskoning vir dié lande, insluitend Oekraïne en ons kykers,” het MBC gesê. Vir sommige lande was die beskrywings meer gastronomies van aard met foto’s van pizza vir Italië, soesji vir Japan en salm vir Noorweë. Die netwerk het die Marshalleilande beskryf as “ŉ voormalige kernwapen-toetsperseel vir die VSA” en Haiti as “ŉ land met ŉ onstabiele politieke situasie weens die sluipmoord op sy president”. Ondanks die netwerk se verskoning het die foto’s en byskrifte groot reaksie en woede aanlyn uitgelok. “Hulle het enigiets gebruik wat eerste met Google opgekom het,” het een gebruiker gesê. “Dit is ernstige diplomatieke onbedagsaamheid.” South Korean broadcaster MBC used images to "represent" each country during the #Tokyo2020 Opening Ceremony. Italy: pizzaNorway: salmonHaiti: upheavalUkraine: Chernobyl pic.twitter.com/KpUXATuZld — Raphael Rashid (@koryodynasty) July 23, 2021